CELEX: C2004/300/86
Language: da
Date: 2004-12-04 00:00:00
Title: Sag T-361/04: Sag anlagt den 1. september 2004 af Republikken Østrig mod Kommissionen for De Europæiske Fællesskaber

4.12.2004   
            
            
               DA
            
            
               Den Europæiske Unions Tidende
            
            
               C 300/44
            
         Sag anlagt den 1. september 2004 af Republikken Østrig mod Kommissionen for De Europæiske Fællesskaber
   (Sag T-361/04)
   (2004/C 300/86)
   Processprog: tysk
   Ved De Europæiske Fællesskabers Ret i Første Instans er der den 1. september 2004 anlagt sag mod Kommissionen for De Europæiske Fællesskaber af Republikken Østrig ved Ministerialrat Dr. Harald Dossi, og med valgt adresse i Luxembourg.
   Sagsøgeren har nedlagt følgende påstande:
   
               —
            
            
               Den beslutning, der ligger til grund for Kommissionens skrivelse af 22. juni 2004, hvori Kommissionen har nægtet at fremsætte forslag til et nyt økopointsystem eller et tilsvarende system til at sikre beskyttelsen af miljøet og befolkningens sundhed på et bæredygtigt og miljøvenligt grundlag i den forstand, hvori udtrykket er anvendt i bestemmelserne i protokol nr. 9 til tiltrædelsesakten af 1994, og dermed endelig afslog Republikken Østrigs opfordring til at handle, annulleres.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter:
   Protokol nr. 9 om vejtransport, jernbanetransport og kombineret transport i Østrig
   til akten vedrørende vilkårene for Republikken Østrigs, Republikken Finlands og Kongeriget Sveriges tiltrædelse og tilpasningerne af de traktater, der danner grundlag for Den Europæiske Union, af 24. juni 1994 indeholder særlige bestemmelser for lastbiler, der kører gennem Østrig, for at beskytte miljøet og menneskers sundhed. Ifølge sagsøgeren tilsigter disse bestemmelser at nedbringe det samlede NOx-emissionsniveau fra lastvogne, der kører i transit gennem Østrig, med 60 % mellem den 1. januar 1992 og den 31. december 2003 efter tabellen i bilag 4. Ifølge hensigten og formålet med disse bestemmelse skal det samlede NOx-emissionsniveau nedbringes med 60 %.
   Sagsøgeren har anført, at protokollens artikel 11, stk. 4, bestemmer, at den tilstræbte nedbringelse med 60 % af NOx-emissionsniveauet fra lastvogne, der kører i transit, skal nås på et bæredygtigt og miljøvenligt grundlag, og at den derfor går ud fra, at det i protokollens fastsatte mål fortsat er gældende, efter at transitordningen formelt er udløbet den 31. december 2003. Ifølge Republikken Østrig er protokollens mål stadig bindende, og der er en retlig forpligtelse til at vedtage et nyt økopointsystem i overensstemmelse med primærretten eller et system, der på tilsvarende måde sikrer transitprotokollens formål.
   Sagsøgeren har gjort gældende, at forordning (EF) nr. 2327/2003 (1), der i mellemtiden er blevet udstedt af Europa-Parlamentet og Rådet, ikke opfylder bestemmelserne om at sikre beskyttelsen af miljøet og befolkningens sundhed på et bæredygtigt og miljøvenligt grundlag, jf. protokol nr. 9, og sagsøgeren har derfor anfægtet denne forordning ved at anlægge et annullationssøgmål (2). Det skal derfor fastslås, at der på nuværende tidspunkt ikke er en fællesskabsretlig beskyttelsesordning, der svarer til kravene i protokollens primærretlige forskrifter, der er stadig er bindende, og at Kommissionen derfor har undladt at opfylde sin forpligtelse til at handle, og derfor omgående skal fremsætte et forslag til en overgangsordning, indtil det nye direktiv om infrastrukturomkostninger på vejtransportområdet er vedtaget.
   Sagsøgeren har følgelig gjort gældende, at Kommissionens endelige afslag af 22. juni 2004 på at handle skal annulleres.
   
      (1)  Europa-Parlamentets og Rådets forordning (EF) nr. 2327/2003 af 22.12.2003 om som led i en bæredygtig transportpolitik at indføre et midlertidigt pointsystem, som finder anvendelse i 2004 på lastvogne, der kører gennem Østrig (EUT L 345, s. 30).
   
      (2)  Sag C-161/04, Republikken Østrig mod Rådet og Europa-Parlamentet (EUT 2004 C 106, s. 49).